DIE HEILIGE GEES SAL BY JULLE BLY (4) – VOORSPRAAK EN VREDE!
Jesus is besig om van sy dissipels afskeid te neem en beloof aan hulle die Voorspraak en Sy vrede – waar die Heilige Gees in die hart is, is daar ook vrede. Jesus se erflating van vrede is van 'n ander gehalte as die vrede wat die wêreld gee. Wanneer die kind van God se saak met Hom reg is, verdryf Jesus se vrede in die mees ontwrigte omstandighede, alle ontsteltenis uit die hart en verban die vrees.
Die vrede wat die wêreld gee, hang af van omstandighede, gewoonlik 'n afwesigheid van stryd, oorlog of ook onenigheid, 'n vrede wat kortstondig en onseker is; gewoonlik niks meer as 'n tydelike hoop op vrede nie. Maar Jesus skenk die vrede as 'n werklikheid wat nie aan omstandighede gebonde is nie. As gelowiges kry ons 'n ander perspektief op die lewe – ons sien ander dinge raak wanneer ons na ons eie lewe kyk want as kind van God kyk ons deur die oë van God. Die aardse dinge is skielik dan nie meer belangrik vir my nie maar eerder hoe my verhouding met God daar uitsien: Pas ek by God aan of verwag ek God moet by my aanpas? Ek weet God het my lief, maar hou Hy van my?
Jesus kom gee ook 'n nuwe wending aan die liefde: dit moet nie net in die gehoorsaamheid tot uiting kom nie, maar ook in die blydskap oor die goeie wat Hom te beurt val. Hy het die heerlikheid wat Sy eie is, verlaat om in nederigheid 'n mens te word, en in daardie hoedanigheid kan Hy sê dat die Vader "groter" is – die Prins van die hemel het die Kind in die krip kom word! Gevolglik is Sy teruggaan na die Vader om weer in die hemelse heerlikheid te deel, vir Jesus 'n oorsaak van blydskap, en almal wat Hom liefhet, behoort in daardie blydskap te deel.
"Vrede laat Ek vir julle na; my vrede gee Ek vir julle". Dít is Jesus se nalatenskap in Sy testament wat Hy aan ons as gelowiges gegee het, niemand kan hierdie vrede van ons af wegneem nie!